ERSO salvestab regulaarselt muusikat Eesti Raadiole ning viimastel aastatel seob teda tihe koostöö plaadifirmaga Virgin Classics. Muusikat on salvestatud ka firmadele Alba Records, BIS, Antes Edition, Ondine, Finlandia Records, Consonant Works, Melodija jt. Viimastel aastatel üha enam tähelepanu pälvinud plaadistused kulmineerusid 2004. aastal võidetud Grammy auhinnaga Sibeliuse kantaatide salvestuse eest (tütarlastekoor Ellerhein, RAM,  ERSO, dirigent Paavo Järvi; Virgin Classics). New York Times nimetas ERSO, dirigent Paavo Järvi, Ellerheina ja RAMi koostöös salvestatud heliplaati "Peer Gynt" (Virgin Classics) 2005. aasta parimaks üllatajaks klassikalise muusika vallas, märtsis 2006 pälvis plaat aga BBC Music Magazine'i auhinna orkestrimuusika kategoorias. 2006. aasta kevadel jõudis kuulajateni ERSO ja Paavo Järvi CD "Norwegian Dances" Griegi teostega (Virgin Classics).